Klaveret er placeret i skolegården. Det samme er mikrofonen og højttalerne, mens der i en cirkel omkring sidder en flok af mennesker, der lytter og synger med på korets melodi. Det er 4. maj på Skipper Clement Skolen i Aalborg. Her bliver dagen markeret med musik, med gæster og selvfølgelig med lys. Hele 500 lys er tændt overalt på skolen, og de er tydelig at se gennem alle skolens vinduer. Det er elever og forældre, der tilbringer aftenen her med hinanden og med et glas vin eller sodavand. - De kan få lov til at opleve, når det bliver tusmørkt, og når 500 lys brænder ud af vores gamle skole, og så kan vi minde hinanden om, at frihed ikke er en selvfølge. Det er noget, vi skal fejre, siger Peter Wurtz, der er skoleleder på Skipper Clement Skolen i Aalborg. Vigtigt at bringe tradition videre Det er ottende gang, at skolen markerer 4. maj på sådan en måde med musik, kaffe, mad og vin, og hvor ikke bare forældre og elever er velkomne. Det er alle, der har lyst til at deltage. Sofie Højbjerre Jensen fra 8.A nyder at være med i aftenen sammen med sine klassekammerater, og så er hun også en af de elever, der er med til at tænde lys i vinduerne. - Det er vigtigt, at vi kan bringe den her tradition videre. Vi var her jo ikke i 1945, så det er vigtigt for os, at vi kan være med til at få tændt alle de her 500 lys på skolen, siger Sofie Højbjerre Jensen. Se hele TV2 Nords historie her:

Opsummering:
4. maj bliver i den grad markeret på Skipper Clement Skolen i Aalborg. Her bliver hele 500 lys tændt onsdag aften.